ועדת המשנה לספורט, כנסת 16, פרוטוקול מספר 1, 2003-06-24 13:00

אבשלום וילן: אני פותח את הישיבה המשותפת של ועדת החקירה הפרלמנטרית בנושא האלימות בספורט ושל ועדת-המשנה לספורט של ועדת החינוך והתרבות.

אבשלום וילן: על סדר היום האירועים, אם אכן היו, במסגרת הליגה הלאומית בכדורגל, חשד, כפי שפרסם עיתון "מעריב" ביום 18 ביוני, להטיית משחק בין מכבי אחי נצרת, שעלתה לליגת-העל, לבין מכבי כפר-קנא, שירדה לליגה הארצית.

אבשלום וילן: אני מבקש להבהיר, הנושא כולו נמצא בחקירה במשטרה.

אבשלום וילן: מפכ"ל המשטרה, רב-ניצב אהרונישקי, נתן הוראה לכל אנשי המשרד למשרד ביטחון פנים העוסקים בנושא לא להופיע היום לישיבה כדי שלא תהיה הטיית חקירה, ואני קיבלתי את זה.

אבשלום וילן: הישיבה הזאת כונסה בעקבות פנייה של חבר הכנסת אופיר פינס-פז, שהיה חבר בוועדת החקירה בפרלמנטרית בקדנציה הקודמת.

חדאד איסקנדר: ודרך אגב, הוא מקורב לקבוצת הפועל ירושלים שיזמו את זה.

אבשלום וילן: הנוהל בכנסת הוא שחברי הכנסת יכולים להתפרץ במהלך הדיון ואילו האורחים מדברים רק ברשות דיבור.

אבשלום וילן: חבר הכנסת אופיר פינס-פז מקורב לקבוצת הפועל ירושלים, זה הופיע בכל העיתונים והוא גם לא מסתיר את זה, אבל פנייתו כחבר כנסת היא לגיטימית והדיון יתקיים פה ללא כל קשר למי אוהד איזו קבוצה אלא לצורך בירור הדברים.

אבשלום וילן: אני חוזר ואומר הנושא כולו נמצא בחקירת משטרה.

אבשלום וילן: ועדת החקירה הפרלמנטרית איננה ועדת חקירה משטרתית.

אבשלום וילן: אנחנו לא עוסקים פה בחקירה מי צודק ומי לא.

אבשלום וילן: אנחנו מנסים להביא את התמונה ברמה הציבורית בלבד.

אבשלום וילן: אני מקווה מאוד שהכול באמת יגמר על כר הדשא, ואם נעשו דברים שלא על כר הדשא שצריכים להתברר במסגרת חקירה כזאת או אחרת, הם יתבררו שם.

אבשלום וילן: ובתנאי שהדברים יסתיימו במהרה.

ניסן סלומינסקי: השאלה היא אם נקבע זמן ואם יהיה עיכוב בפתיחת הליגות עד שהבירור הזה יתקיים, כמו שהיה עיכוב בבחירת ראש ממשלה עד שהנושאים שלו התבררו בבית-המשפט.

אבשלום וילן: ליגת-העל בכדורגל אמורה להיפתח ב-23 באוגוסט.

אבשלום וילן: זה ה-dead-line שחייבים עד אליו לברר.

ניסן סלומינסקי: שלא יעשו את זה בחפיף אלא שיקבעו באמת.

אבשלום וילן: בשעות הפנאי אנחנו נעסוק בהשוואות בין ראשות ממשלה וכדורגל, השוואה מרתקת אך לא רלוונטית לדיון הזה.

מוחמד ברכה: אדוני היושב-ראש, רבותי חברי הכנסת והאורחים, אני חושב שזה מעשה שלא יעשה לכנס ישיבה של ועדת כנסת בעניין שנתון בחקירת משטרה.

מוחמד ברכה: העובדה שמפכ"ל המשטרה הורה לכל אנשיו לא להגיע לכאן בעצם אומרת הכול.

מוחמד ברכה: אני חושב שוועדת כנסת לא צריכה לשלוח את ידיה בחקירת משטרה, בשום פנים ואופן.

מוחמד ברכה: לכן אני מציע, לפני שאני טוען לגופו של עניין, לפזר את הישיבה כבר עכשיו ולא להתחיל בה כלל.

מוחמד ברכה: קיום הישיבה מנוגד לחוק.

ואסל טאהא: היא מיותרת.

אבשלום וילן: אני אסביר לכם את הנוהל.

אבשלום וילן: היו לנו כמה מקרים בעבר, לדוגמה המקרה של המגן ישאל כהן ועוד כמה מקרים שבהם נפתחה חקירת משטרה.

אבשלום וילן: הוועדה החליטה, כמי שעוסקת בכל נושא הגזענות בספורט, להתייחס לנושאים הללו, לא ברמה חקירתית, לא ברמה משטרתית אלא ברמה הציבורית בלבד.

מוחמד ברכה: אתה יודע, אדוני היושב-ראש, שהמליאה העבירה את הנושא הזה לוועדת החינוך והתרבות, דרך אגב גם בקולו של חבר הכנסת אופיר פינס-פז.

מוחמד ברכה: היה אפשר לדון בעליית אחי נצרת ובני-סכנין לטוב ולרע, לחיוב ולשלילה.

מוחמד ברכה: אבל "לגנוב" דיון בצורה כזאת, זה דבר שלא ייעשה.

מוחמד ברכה: להכפיש את שמן של קבוצות ערביות?

מוחמד ברכה: אנחנו לא ניתן לדבר כזה לקרות.

אבשלום וילן: אני לא בא פה לדון בקבוצות ערביות.

מוחמד ברכה: אז נדון בעלייתה המלאכותית של קבוצת הפועל ירושלים לליגת-העל?

אבשלום וילן: אתה כבר פסקת שהפועל ירושלים תעלה?

אבשלום וילן: על סמך מה?

מוחמד ברכה: הם רוצים להפיל את אחי נצרת כדי שירושלים תעלה.

מוחמד ברכה: מה, אתה לא יודע?

חדאד איסקנדר: זה לא מתאים לחבר הכנסת אופיר פינס-פז.

אבשלום וילן: חברים יקרים, יש כללים בוועדה הזאת.

אבשלום וילן: אנחנו לא ועדת חקירה משטרתית.

אבשלום וילן: כל הנושאים שנמצאים בחקירת המשטרה, אם בכלל, יחקרו שם.

אבשלום וילן: אמנם הקבוצות הן מנצרת ומכפר-קנא אך מבחינתי יש פה רק קבוצות כדורגל ובהתאם לכך הדברים יתבררו.

אבשלום וילן: אני מבקש בכלל לא להכניס את הנושא הזה כי הוא לא ממין העניין.

אבשלום וילן: כפי שאמרתי, זאת ישיבה משותפת לוועדת החקירה הפרלמנטרית בנושא האלימות בספורט ולוועדת-המשנה לספורט של ועדת החינוך והתרבות.

אבשלום וילן: חבר הכנסת אופיר פינס-פז פנה וביקש לכנס את הישיבה ואני נעתרתי.

אבשלום וילן: הוא יציג את פנייתו, אנחנו נקיים דיון, ונציגי ההתאחדות לכדורגל נמצאים פה כדי להעביר את זה הלאה.

מוחמד ברכה: זאת הצגה מיותרת, אדוני היושב-ראש.

מוחמד ברכה: חבר הכנסת פינס-פז, אתה בדרך כלל הגון.

מוחמד ברכה: למה אתה נופל בדבר הזה?

מוחמד ברכה: לשם מה אתה צריך את זה?

אופיר פינס-פז: למה אתה לא שומע אותי?

אופיר פינס-פז: למה אתה לא נותן לדבר?

מוחמד ברכה: קבוצת מכבי אחי נצרת התחילו את הליגה במינוס 4 נקודות וקיבלו יותר נקודות מקבוצת הפועל ירושלים.

מוחמד ברכה: זה לא מספיק בשבילך?

אופיר פינס-פז: אני יודע שכאשר כואב, צועקים.

מוחמד ברכה: זה לא כואב.

מוחמד ברכה: זה מרגיז.

אופיר פינס-פז: נטפל בבעיות.

אופיר פינס-פז: (הנוכחים מציגים את עצמם)

אופיר פינס-פז: חבר הכנסת ברכה מתפרץ לדלת פתוחה.

אופיר פינס-פז: כתבתי מכתב לחבר הכנסת אבשלום וילן – ואני מתנצל שלא פניתי גם לחבר הכנסת גלעד ארדן בעניין הזה, פשוט משום חוסר ידיעה שלי – שאני מציע לא לדון במקרה הספציפי הזה, ואני לא מתכוון להגיד עליו שום מילה חוץ מאשר דבר אחד: בקלטת נוצר רושם שמדובר בתופעה.

אופיר פינס-פז: הדבר הזה מצטרף גם לדברים אחרים שנשמעים מדי פעם בליגה הלאומית.

אופיר פינס-פז: כאן נשאלת שאלה רחבה יותר מהמשחק הזה.

אופיר פינס-פז: אני באמת מציע לא לגעת במשחק הזה שנמצא בחקירת משטרה.

אופיר פינס-פז: אני מבקש לשאול האם הצטברו ידיעות במשטרת ישראל, ב"מודיעין אזרחי" או בהתאחדות לכדורגל על דברים שקרו או קורים בליגה הלאומית?

מוחמד ברכה: מי יענה על זה?

מוחמד ברכה: הרי נציגי המשטרה לא נמצאים פה.

אופיר פינס-פז: סלח לי, אני לא קבעתי מי יהיה פה ומי לא יהיה פה, מי יוזמן ומי לא יוזמן.

אופיר פינס-פז: דבר שני, היום התפרסמה כתבה גדולה מאוד באחד מעיתוני הספורט על שורה ארוכה מאוד של חקירות משטרה בנושאים הקשורים לספורט הישראלי שתלויות ועומדות זמן רב.

אופיר פינס-פז: אני אמרתי, ואני מתכוון לזה, שאם מתנהלת חקירה בנושא הזה היא חייבת להסתיים במהירות, עוד לפני שמתחילה הליגה.

אופיר פינס-פז: מדוע?

אופיר פינס-פז: אם אין דבר וחצי דבר, אנשים צריכים לדעת שאין דבר וחצי דבר.

אופיר פינס-פז: אם יש דבר, זה לא דבר של מה בכך.

אופיר פינס-פז: לכן, זה שהמשטרה לא באה, זכותה לבוא, זכותה לא לבוא, אני לא קובע את סדרי העדיפויות שלה.

אופיר פינס-פז: אבל לפי דעתי המשטרה צריכה לתת תשובה על התארכות חקירה מן הסוג הזה משום שהדבר כאמור נוגע לרבים.

אופיר פינס-פז: אנחנו קיימנו דיון במליאה על עלייתן של קבוצות בני-סכנין ומכבי אחי נצרת לליגת-העל, ואני השתתפתי בדיון ובירכתי את הקבוצות.

אופיר פינס-פז: זה לכבוד למדינת ישראל ששתי קבוצות מהמגזר הערבי, שיש בהן שחקנים ערבים, יהודים וזרים, עולות לליגת-העל.

אופיר פינס-פז: זה לכבוד למדינת ישראל.

אופיר פינס-פז: יחד עם זה, הספורט הישראלי חייב להיות נקי וטהור.

אופיר פינס-פז: הקלטת שפורסמה בתקשורת מזעזעת.

אופיר פינס-פז: אני אוהד ספורט מושבע – נכון, של הפועל ירושלים, חטא גדול – ואני בטוח שהקלטת הזאת זעזעה כל אוהד ספורט במדינת ישראל וגרמה לו לחשוב היטב מה הוא אוהד, את מי הוא אוהד, איך העניין הזה מתנהל, מה קורה כאן, איך מנהלים שיחות בכדורגל הישראלי.

אופיר פינס-פז: איזה שיחה זאת בין סוכן שחקנים לבין מנהל קבוצה?

מוחמד ברכה: אתה לא רצית לדבר לגופו של משחק ועכשיו אתה נכנס לפרטים.

אופיר פינס-פז: אתה צודק, אני לא אכנס לפרטים.

אופיר פינס-פז: אנחנו בסופו של דבר נבחרי ציבור.

אופיר פינס-פז: אלה שתי ועדות שקמו בכנסת לא לעניין הזה אלא לעניינים הקשורים בספורט הישראלי.

אופיר פינס-פז: אני חושב שאי אפשר לטייח דבר מן הסוג הזה.

אופיר פינס-פז: גם אם לא נכנסים לעובי הקורה – ואני מציע שוב לא להיכנס לעובי הקורה – אי אפשר לעבור עליו לסדר היום, אי אפשר לטייח אותו, להגיד שהוא לא קרה ולא נברא, שלא היו דברים מעולם.

אופיר פינס-פז: חברים, טלו קורה מבין עיניכם.

אופיר פינס-פז: יש כאן דבר בעייתי מאוד.

אופיר פינס-פז: יכול להיות שזה בכלל קצה קרחון, יכול להיות שזה דבר חד-פעמי שלא קרה ולא יקרה.

אופיר פינס-פז: אבל בין זה לזה אני חושב שהכנסת צריכה לקיים דיון, לבדוק האם מדובר במעידה חד-פעמית או בתופעה.

אבשלום וילן: מר אורי שילה, שהיה עד לא מזמן ממלא מקום היועץ המשפטי של ההתאחדות לכדורגל והוא היום סמנכ"ל ההתאחדות, איך אתם מטפלים בחשדות מסוג כזה, באופן עקרוני?

אורי שילה: כאשר אנו נתקלים בחשד, שמגיע אלינו כתלונה מקבוצה או מכל גורם אחר, יש לנו חברת חקירות בשם "מודיעין אזרחי" והטיפול מועבר לידיה.

אורי שילה: היא חברה שמטפלת כבר שנים רבות בכדורגל ויש לה רכזים בכל המגזרים, בכל האזורים, בכל המגרשים.

אורי שילה: היא מבצעת פעולות, הן סמויות והן גלויות, כדי לחקור את החשדות.

אורי שילה: אם מתגלה שלכאורה בוצעו עבירות פליליות, היא מעבירה את זה מיד למשטרה ומפסיקה לטפל בזה.

אורי שילה: בשנים האחרונות הועברו כמה אירועים כאלה.

אורי שילה: כאשר היה חשד לכאורה לביצוע עבירה פלילית זה הועבר לידי המשטרה להמשך חקירה.

אורי שילה: אם יש דברים שהם רק בפן המשמעתי, שההתאחדות לכדורגל צריכה להעמיד לדין, אז זה מגיע לבתי-הדין שלנו ולמוסדות המשפטיים שלנו.

אורי שילה: אבל בדרך כלל בעבירות מן הסוג הזה העניין מועבר לחקירת המשטרה.

אורי שילה: במאמר מוסגר אגיד, כמו שציין היושב-ראש, היו פה בעבר ישיבות על החשד בישראל כהן וגם על פרשת "שופטים באדום".

אורי שילה: ההתאחדות לכדורגל תמיד הגיעה לפה וכיבדה את הוועדה אבל תמיד נמנעה מלהיכנס לפרטים, וכך אנחנו נעשה גם היום לגבי המקרה הזה.

אורי שילה: רק אגיד מבחינת המסגרת, כמובן מבלי להיכנס לפרטים, ביום שהתלונה התקבלה ההתאחדות לכדורגל העבירה את הנושא לחקירה ולטיפול ב"מודיעין אזרחי".

אורי שילה: תוך 3 ימים היה דוח חקירה מקיף שהועבר למשטרת מרחב העמקים.

אורי שילה: כלומר, 3 ימים מיום קבלת התלונה כבר התבצעו כל פעולות החקירה והועבר דוח מקיף למשטרה להמשך טיפול עם המלצות כאלה או אחרות.

אורי שילה: כאשר זה מועבר לידי המשטרה, ההתאחדות לכדורגל וחברת החקירות מפסיקות לטפל בעניין עד למיצוי החקירה במשטרה.

אורי שילה: אם אחר-כך מוגש כתב-אישום אז אנחנו מחכים לראות את התוצאות.

אורי שילה: במקביל יכול להיות שנקבל אישור להעמיד לדין משמעתי.

אורי שילה: ואם לא מוגש כתב-אישום אז ממילא יתברר כי לא בוצעו שום עבירות ואז אנחנו גם לא נפעל.

אורי שילה: בכל מקרה, גורם הזמן הוא קריטי מאוד כאן.

אורי שילה: אם אנחנו נראה שבתוך זמן סביר לא תתקבל החלטה אנחנו נפנה שוב אל היועץ המשפטי לממשלה כדי שיזרז את הליכי החקירה של המשטרה, כדי שנוכל לדעת טרם פתיחת העונה האם יש העמדה לדין או אין העמדה לדין ושהמצב יתבהר.

אורי שילה: כרגע אנחנו הפסקנו את הטיפול והעברנו את זה למשטרה.

אבשלום וילן: בואו ניקח את שתי הדוגמאות הקודמות שנדונו בוועדה.

אבשלום וילן: למשל בפרשת "שופטים באדום" אלה שופטים שפועלים במסגרת איגוד השופטים.

אבשלום וילן: האם אותם שופטים שנחשדו הושעו?

אבשלום וילן: ההליך לוקח המון זמן, כבר למעלה משנה.

אורי שילה: אחרי שהעברנו את החומר למשטרה ולפרקליטות – ולהערכתי בפרשת "שופטים באדום" החומר הועבר למשטרה מיד וישר התחילה חקירת משטרה – להתאחדות לכדורגל אין יותר יד ורגל בדברים האלה.

אורי שילה: זה כמו כל תיק שמועבר למשטרה.

אורי שילה: הם מדברים על היקף חומר גדול מאוד, על דברים כאלה ואחרים.

אורי שילה: אנחנו כבר לא מתעסקים בזה.

אבשלום וילן: האם השופטים האלה הפסיקו לשפוט?

אורי שילה: כשנחשפה הפרשה רובם כבר לא שפטו בפועל.

אורי שילה: אם אחד מהחשודים עדיין שפט באותו זמן אני מניח שהוא הושעה והפסיק לשפוט.

אורי שילה: אני לא זוכר בדיוק את השמות, מי הושעה ומי לא היה פעיל אבל אני מניח שכאשר נחשפה הפרשה אף אחד מהם לא המשיך לשפוט.

אבשלום וילן: גם פרשת ישראל כהן נחקרת כבר זמן רב ועדיין לא קרה דבר.

אורי שילה: נכון, ההתאחדות לכדורגל היא לא צד פה.

אורי שילה: כאשר זה הועבר למשטרה ולפרקליטות, להתאחדות לכדורגל כבר אין say.

אורי שילה: השחקן ישראל כהן שיחק השנה בקבוצת מכבי כפר-קנא.

אורי שילה: כל עוד לא הוגש כתב-אישום ואין שום דבר נגדו אנחנו לא יכולים לעשות לו בית-דין שדה.

מוחמד ברכה: הנושא שהעלינו, חבר הכנסת אופיר פינס-פז, חבר הכנסת ואסל טאהא ואני, על עלייתן של קבוצות בני-סכנין ואחי נצרת הועבר מהמליאה לדיון בוועדה כדי ליצור אירוע חגיגי של הספורט במדינת ישראל, של קירוב בין יהודים וערבים, ושהכנסת תהיה שותפה למעמד החגיגי הזה.

מוחמד ברכה: אם היו אי-אלו דברים שליליים שהסתננו לתוך המערכת הזאת אז אפשר היה לדון בזה באותה הצעה לסדר, שגם חבר הכנסת אופיר פינס-פז שותף לה.

מוחמד ברכה: הדבר הזה לא נעשה והנושא הועבר דווקא לוועדת החקירה ולא לוועדת-המשנה לספורט.

מוחמד ברכה: אני חושב שיש בכך טעם לפגם.

אבשלום וילן: אלה שני דברים שונים.

אבשלום וילן: הפנייה של חבר הכנסת אופיר פינס-פז לא היתה קשורה לדיון שעליו דיברת.

אבשלום וילן: חבר הכנסת אופיר פינס-פז קרא לפני שבוע בעיתון על החשד להטיית משחקים.

מוחמד ברכה: אפשר היה לנצל את המעמד שאתה שותף לו כדי לדון גם בסוגייה הזאת.

אופיר פינס-פז: אני מסכים.

אופיר פינס-פז: בוא תשלב את המסלולים.

מוחמד ברכה: אני חושב שהיה מיותר לחלוטין לייצר מסלול נפרד.

מוחמד ברכה: דבר שני, אני מניח שחברי הכנסת יודעים שמחר עולה במליאה כהצעה דחופה לסדר היום כל הנושא של האלימות ושל חוסר ההגינות בספורט ושותפים לה שלושה חברי כנסת.

מוחמד ברכה: זה היה אמור לידון בשבוע שעבר, כך שזה לא הפתעה.

מוחמד ברכה: אפשר היה לדון בזה גם מחר במליאה ולהעביר את זה לוועדה אם יימצא צורך.

מוחמד ברכה: זה עדיין בעניין הפרוצדורה.

מוחמד ברכה: לגופו של עניין, אני חוזר ואומר שאין מקום לדיון באי-סדרים כל עוד אי-הסדרים נמצאים בחקירת המשטרה.

מוחמד ברכה: זה דבר אחד.

מוחמד ברכה: דבר שני, קבוצת מכבי אחי נצרת עלתה לליגת-העל כשהיא התחילה את העונה במינוס 4 נקודות.

מוחמד ברכה: אני חושב שמינימום הצניעות של הפועל ירושלים ושליחיהם בכנסת היה לבוא בטענות לעצמם שהם לא הבקיעו מספיק גולים ולא עלו לליגת-העל.

מוחמד ברכה: למה הם מנסים לעלות בדרך אדמיניסטרטיבית?

אמין עואודה: סליחה, מה עם כפר-קנא?

מוחמד ברכה: לכן אני חושב שליזום דיון שיש בו ריח כזה של מישהו שהוא בעל אינטרס, אני חושב שזה מיותר.

מוחמד ברכה: זה לא לזכותך, חבר הכנסת אופיר פינס-פז, ואתה אדם הגון בדרך כלל.

מוחמד ברכה: אני חושב שהמשחק בין אחי נצרת לבין כפר-קנא לא היה משחק מכור.

מוחמד ברכה: גם אנשי אחי נצרת אומרים את זה וגם אנשי כפר-קנא אומרים את זה.

אופיר פינס-פז: אבל אתה לא רוצה לדבר על המשחק.

אופיר פינס-פז: למה לך?

אופיר פינס-פז: איך אתה תקבע אם זה היה משחק מכור או לא?

אופיר פינס-פז: אל תיכנס לזה.

מוחמד ברכה: אתה לא מבין לאן אני חותר.

מוחמד ברכה: הקלטת שפורסמה, אם היא נכונה ואם נשפוט אתה במשפט הכי חמור, ונניח שהאיש שניהל את השיחה אשם לחלוטין, נניח – ואנחנו לא מוסמכים לעשות את זה, ואנחנו לא נעשה את זה – אבל אפילו במקרה החמור ביותר, זה לא בא לידי ביטוי במשחק עצמו במגרש כי אנשי כפר-קנא לא קיבלו את ההצעה הזאת.

מוחמד ברכה: מכבי כפר-קנא נלחמה על חייה בליגה ולכן לא נתנה הנחות למכבי אחי נצרת, ועובדה שהתוצאה היתה כפי שהיתה.

מוחמד ברכה: לכן לקיים את הדיון הזה זה כאילו להאשים את מכבי כפר-קנא, כאילו הם כן מכרו את המשחק, אבל הם לא מכרו את המשחק.

מוחמד ברכה: אתם מבינים, עושים עוול בכל הכיוונים, גם למכבי אחי נצרת, גם למכבי כפר-קנא, גם לחקירת המשטרה ולכולם.

ואסל טאהא: גם לתדמית של חבר הכנסת אופיר פינס-פז.

מוחמד ברכה: הוא אחראי על התדמית שלו.

מוחמד ברכה: לכן באמת זה היה פרק מיותר לחלוטין.

גלעד ארדן: אל תדאגו לו.

גלעד ארדן: הוא יודע לדאוג לעצמו.

אבשלום וילן: למען גילוי נאות אני מבקש להגיד שחבר הכנסת אופיר פינס-פז, שהיה חבר בוועדת החקירה בקדנציה הקודמת, פנה אלי.

אבשלום וילן: הוא במקרה אוהד הפועל ירושלים.

אבשלום וילן: אם אתם לא יודעים, חבר הכנסת איתן כבל הוא אוהד מכבי תל-אביב והוא קיבל פה ברכות בישיבה הקודמת, חבר הכנסת גלעד ארדן עוד לא הצהיר את מי הוא אוהד, אני מקורב להפועל תל-אביב למרות שאני לא מגדיר את עצמי כאוהד.

אבשלום וילן: מעולם איש לא קיים פה דיון במשוא פנים.

אבשלום וילן: אני רוצה להבהיר את זה, אף אחד מאיתנו לא מסתיר את אהדותיו הספורטיביות ועושים הפרדה ברורה בין האהדה הפרטית לבין הדיון הענייני.

ניסן סלומינסקי: אני מצהיר שאני אוהד כדורגל טוב אבל אין לי העדפה לאף קבוצה, אני לא מכיר ולא מתמצא.

ניסן סלומינסקי: יום אחד אולי, כשנקים קבוצה, אז תהיה לי העדפה אבל כרגע אני "נקי".

ניסן סלומינסקי: אני חושב שכולם צודקים פה ולכן אנחנו צריכים להיזהר מאוד.

ניסן סלומינסקי: מצד אחד זה באמת בחקירת משטרה ואסור לנו להתקרב לזה.

ניסן סלומינסקי: מצד שני, יש שני נושאים שאני חושב שעלינו כן להביע את דעתנו בהם.

ניסן סלומינסקי: נושא אחד, אם אכן משתמע שזה תופעה שקיימת בספורט הישראלי, בלי להתייחס לקבוצות האלה, אני חושב שאנחנו בהחלט צריכים לדבר על התופעה, ולדבר עליה באופן נמרץ מאוד.

ניסן סלומינסקי: נושא שני שאנחנו צריכים להתייחס אליו, חקירת המשטרה יכולה להימשך גם שנתיים ולכשהיא תסתיים תהיה לה אולי השלכה פלילית לאנשים מסוימים אבל באופן מעשי היא כבר לא תעשה כלום כי הקבוצות כבר שיחקו בליגה העליונה, ואלה כבר לא שיחקו, והיא לא תשפיע.

ניסן סלומינסקי: אני חושב שאנחנו צריכים לעשות איזה מעשה בהקשר של הזמן.

ניסן סלומינסקי: המעשה יכול להיות אחד משניים: או ללחוץ על המשטרה שתסיים את החקירה בזמן, או ללחוץ על ההתאחדות לכדורגל, ובדרך כזאת ללחוץ בעקיפין על המשטרה, שהליגה לא תיפתח עד שזה יסתיים.

ניסן סלומינסקי: שני הדברים האלה קשים מאוד.

ניסן סלומינסקי: אבל מצד שני, אנחנו יודעים שאם חקירות משטרה לא נלחצות חזק על-ידי הכנסת או על-ידי הציבור הן יכולות להימשך ולהימשך ולהימשך.

ניסן סלומינסקי: אל"ף, הן כבר לא יהיו אפקטיביות, ובי"ת, תרחף עננה על קבוצות ועל שחקנים שיכול להיות שבאמת לא מגיע להם, וזה חבל.

ניסן סלומינסקי: אני חושב שזה גם יגביר את האלימות בעקיפין.

ניסן סלומינסקי: כשתגיע קבוצה שמרחפת מעליה עננה או שחקנים שמרחפת מעליהם עננה, בפרט אחרי הגול הראשון שהקבוצה תבקיע אני חושב שהציבור של הקבוצה השנייה יתחיל לנצל את זה וזה ישמש כחומר תבערה לאלימות אצל הקהל.

ניסן סלומינסקי: לכן אני חושב שחייבים מהר ככל האפשר לסיים את הפרשה הזאת.

ניסן סלומינסקי: אני לא יודע מה הוועדה יכולה לעשות, אם היא יכולה ללחוץ על ההתאחדות לכדורגל לדחות את פתיחת הליגות עד שיגיעו תוצאות החקירה.

איתן כבל: זה בלתי אפשרי.

איתן כבל: הם צריכים לקנות שחקנים וליצור התקשרויות.

ניסן סלומינסקי: זה יהיה לחץ עקיף על המשטרה, הלחץ הכי חזק על המשטרה לסיים בהקדם ולא למשוך את החקירה.

ניסן סלומינסקי: כפי שאמרתי קודם, כך קורה עם החקירות של ראשי ממשלה, שנמשכות עוד ועוד ובינתיים ההוא כבר גמר לכהן ואולי גם זה יגמור לכהן והחקירות ממשיכות.

ניסן סלומינסקי: אז מה הרווחנו בכל החקירות האלה?

ניסן סלומינסקי: אני חושב שאנחנו כן צריכים להיכנס לנושא הזה ולנסות להשפיע.

גלעד ארדן: אני מסכים לחצי מדבריו של חבר הכנסת ניסן סלומינסקי.

גלעד ארדן: אני בהחלט מסכים גם למה שאמר חבר הכנסת ברכה.

גלעד ארדן: לדעתי הדיון מתקיים בהקשר הדוק מדי לחקירה הספציפית הזאת, וזה לא צריך להיות כך.

גלעד ארדן: אנחנו גם לא רוצים שהדיון הזה ישפיע על חקירת המשטרה.

גלעד ארדן: אם תצא מפה איזה עמדה ברורה, היא כן עלולה להשפיע.

גלעד ארדן: הוועדה בהחלט צריכה לצאת בקריאה למשטרה למהר ולסיים את החקירה.

גלעד ארדן: אבל אין שום יכולת לעכב את פתיחת הליגה.

גלעד ארדן: תאר לעצמך שהמשטרה באמת תמצא ממצאים ותחליט להגיש כתב-אישום.

גלעד ארדן: אז מה, נעכב את הליגה עד שיסתיים המשפט?

גלעד ארדן: או שנקרא גם לשופטי בית-המשפט להזדרז?

מוחמד ברכה: זה גם לא בסמכותנו.

גלעד ארדן: אני לא יודע מה הסמכויות של בית-הדין של ההתאחדות לכדורגל בהטלת עונשים.

גלעד ארדן: אם יימצא מקרה – לא במקרה הזה, במקרה אחר – של מכירת משחק, של השפעה כזאת או אחרת שהיא לא לגיטימית, מה הסמכויות של בית-הדין של ההתאחדות?

גלעד ארדן: אני עדיין לא הספקתי ללמוד אותן.

גלעד ארדן: מה העונשים החמורים ביותר שבית-הדין של ההתאחדות לכדורגל מסוגל להטיל?

אבשלום וילן: הם יכולים מבחינת התקנון של הליגה להגיע עד פירוק קבוצות, הקפאתן, מה שהם רוצים.

אבשלום וילן: אבל אתה צודק מאוד בניתוח לוח הזמנים שעשית.

אבשלום וילן: ההתאחדות לכדורגל היא גוף אוטונומי והם לא יכולים לעצור הכול ולהגיד פּוּס עד שהדברים יגמרו.

אבשלום וילן: חשבתי שיהיה נכון לכנס את הוועדה, כמו במקרים הקודמים, כדי ליצור את הלחץ הציבורי, שאם עולה חשש לדברים לא כשרים הם יחקרו.

אבשלום וילן: לא הכנסת חוקרת, המשטרה חוקרת, אבל אנחנו מפנים לשם את ה-spot הציבורי בדרישה לקבל הכרעות בלוח-זמנים קצר, כדי שהצדק ייצא לאור, כדי שהספורט יהיה כמה שיותר טהור.

אבשלום וילן: כך עשינו במקרים קודמים, ואני מקווה שנעשה גם עכשיו.

אבשלום וילן: בהחלט הצעת הסיכום שלך נראית לי הגיונית מאוד.

ניסן סלומינסקי: אבל הלחץ הכי חזק יהיה אם אנחנו נפנה להתאחדות לכדורגל שתשקול.

ניסן סלומינסקי: אנחנו הרי צריכים ללחוץ על המשטרה.

ניסן סלומינסקי: המשטרה היא כבר משופשפת מהלחץ.

ניסן סלומינסקי: אבל אם תהיה אפילו איזה 'הווה אמינא', שההתאחדות לכדורגל תקפיא את העסק עד שיתברר מה קורה בחקירת המשטרה – אני לא מדבר על בית-המשפט – אולי זה כן ילחץ.

ניסן סלומינסקי: צריך משהו שילחץ.

גלעד ארדן: נציגי ההתאחדות לכדורגל יכולים להגיד לנו אם יש להם איזה דרך ביניים להאיץ את חקירת המשטרה.

ניסן סלומינסקי: בוודאי שההתאחדות לכדורגל יכולה לעכב את הליגות, יש לה סמכות כזאת.

ניסן סלומינסקי: לך ולציבור יש יכולת ללחוץ.

מוחמד ברכה: גם להאיץ חקירה זה התערבות.

מוחמד ברכה: הרי המשטרה יודעת את תפקידה.

ואסל טאהא: אם כבר כל החברים יודעים שהעניין נחקר במשטרה, למה כונסה הישיבה הזאת ולמה הוזמנו הנהלות כפר-קנא ואחי נצרת?

ואסל טאהא: אם אנחנו רוצים לדון באופו כללי במה שקשור לכדורגל אז למה להזמין אותם?

ואסל טאהא: למה להטריח אותם מכפר-קנא ומנצרת אם אנחנו לא רוצים לדון בעניינם?

ואסל טאהא: זה הטעות הראשונה.

ואסל טאהא: הטעות השנייה, שהעניין בחקירה ואנחנו דנים בו.

ואסל טאהא: חבר הכנסת אופיר פינס-פז אמר שהוא ביקש שלא לדון בנושא הספציפי.

ואסל טאהא: אם אנשים רוצים לתפוס כותרות, אוהדים או קבוצות, שלא יעשו את זה על חשבון אנשים שטורחים ובאים מהצפון ובסוף הם מיותרים כאן.

ואסל טאהא: אני חושב שההזמנה שלהם היתה מיותרת.

ואסל טאהא: למה עשו את הטעות הזאת?

אבשלום וילן: חבר הכנסת טאהא, יש לי כלל ברור, אם יהיו פה האשמות והם ירצו להתבטא הם יקבלו מיד את זכות התגובה.

אבשלום וילן: נכון שהם באו מרחוק.

ואסל טאהא: אבל אתה מזמין אותך כאילו שהם מואשמים.

ואסל טאהא: אני הייתי במשחק והוא היה משחק כשר למהדרין.

ואסל טאהא: נהניתי וכאוהד של קבוצת מכבי כפר-קנא רציתי שכפר-קנא תנצח, והיא נוצחה.

ואסל טאהא: הם נלחמו עד הסוף.

גלעד ארדן: טוב, אף אחד פה לא מאשים שהציעו לך שוחד.

איתן כבל: זה נשמע כמו דיון-מקדמי בבית-משפט, יותר מאשר דיון בוועדה פרלמנטרית של הכנסת.

איתן כבל: אנחנו צריכים להחליט, אדוני היושב-ראש, אם אנחנו עוסקים בנושא שלשמו התכנסנו כאן, דיון בשאלה על שחיתות לכאורה במשחקי הליגה הלאומית, ואם תרצה אפשר להרחיב את זה לליגות הנמוכות ששם אנחנו שומעים מדי פעם כאילו זה קיים.

איתן כבל: לגבי הנושא שאנחנו עוסקים בו ברגע זה, אם אנחנו מחליטים שלא לעסוק בו אני חושב שלא צריך לעסוק בו.

איתן כבל: לא צריך לגעת בו, לא צריך להתקרב אליו.

איתן כבל: אני לא מסכים עם חבר הכנסת ברכה.

איתן כבל: גם אם משתמע מזה לכאורה שבבקשה להאיץ את התהליך יש מידה מסוימת של התערבות, אבל ברור שגם לקבוצת מכבי אחי נצרת שעלתה ליגה יש אינטרס שהדבר הזה יסתיים מהר.

איתן כבל: אני מקווה שהם לא באים לליגת-העל לביקור של עונה אחת.

איתן כבל: הם צריכים להיערך, הם צריכים שחקנים.

איתן כבל: בעיתון כתוב כל יום על שחקנים שמגיעים ומנהלים משא ומתן ושמסכמים עם שחקנים.

איתן כבל: הם רוצים לבנות את עצמם.

איתן כבל: היערכות בליגת-העל שונה מהיערכות כלכלית בליגה הלאומית.

איתן כבל: לכן אני מציע לך לשאול את נציגי ההתאחדות לכדורגל האם ידוע להם או האם הם הרגישו מעבר למקרה הנוכחי במקרים נוספים, או שזה מקרה יחיד ובודד שהמשטרה עכשיו בודקת, תיתן את פסיקתה וזהו.

אחמד טיבי: אין ספק שיש כאן נושא שנמצא בחקירת משטרה.

אחמד טיבי: יש כאן ניסיון של כמה מאיתנו, אולי באמצעות כינוס הוועדה הזאת, לרתום את העגלה לפני הסוסים וללחוץ ולהציע הצעות משונות כמו עיכוב ליגה, שיש בהן משום חריצת-דין.

אבשלום וילן: לא היו שום הצעות כאלה.

אחמד טיבי: כך היה כתוב בעיתון "מעריב" לפני כמה ימים, חבר הכנסת אופיר פינס-פז הציע.

חוסם אבו חלאס: גם אנחנו הצענו.

אחמד טיבי: יש הצעות כאלה.

אחמד טיבי: מטרת ההצעה הזאת לעכב את עליית קבוצת מכבי אחי נצרת לליגת-העל.

אחמד טיבי: זה הצעה שצריך להתנגד לה.

אחמד טיבי: אבל צריך לתת אפשרות למשטרת ישראל למצות את החקירה.

אבשלום וילן: אתן את רשות הדיבור למר חדאד איסקנדר, יו"ר מכבי אחי נצרת, ולאחד מנציגי מכבי כפר-קנא, תבחרו מי יציג את עמדתכם, וננסה להציע הצעת סיכום.

חדאד איסקנדר: חקירת המשטרה והחקירה שביצעה ההתאחדות לכדורגל – אני מאמין בהם, מאמין בחקירות האלה.

חדאד איסקנדר: אני מופתע מאוד שחבר הכנסת אופיר פינס-פז הלך – לא בשביל להשאיר את כפר-קנא בליגה אלא בשביל להוריד את אחי נצרת ליגה, בשביל להעלות את הפועל ירושלים.

חדאד איסקנדר: מר אמין עואודה, בשבילו אתה לא קיים, מצידו שתישאר אפילו בליגה א', זה לא מעניין אותו.

חדאד איסקנדר: אני חדש במקצוע הזה, אני נמצא שנה וחצי בקבוצה.

חדאד איסקנדר: השקעתי 2.5 מיליון שקל בעסק הזה.

חדאד איסקנדר: באתי לקבוצה מבלי להבין בכדורגל.

חדאד איסקנדר: ופתאום התחלתי לראות שמוטלים עלינו עוד ועוד עונשים מטעם ההתאחדות לכדורגל.

חדאד איסקנדר: אני מקבל עונשים פי חמש מאשר קבוצות יהודיות.

חדאד איסקנדר: השחקן נג'ואן גרייב הורחק לשלושה משחקים.

חדאד איסקנדר: אני רוצה לשאול את חבר הכנסת אופיר פינס-פז, כשראית את זה בעיתונות מדוע לא התעניינת?

חדאד איסקנדר: אתה חבר כנסת של כולנו, גם המגזר הערבי בחר בך, קיבלת 15,000 קולות מהמגזר הערבי.

חדאד איסקנדר: למה לא התערבת כאשר השופטים התעללו בנו?

חדאד איסקנדר: ראיתם בטלוויזיה שעשו עלינו פאולים ולא נבעטו בעיטות עונשין ועשו נגדנו עבודה באמת לא נכונה.

אופיר פינס-פז: כל קבוצה אומרת את זה.

חדאד איסקנדר: איפה היו חברי הכנסת?

חדאד איסקנדר: אני הפסדתי 4 משחקים, וגם מכבי כפר-קנא הפסידו 3 משחקים בגלל השופטים, שהם כולם מהמגזר היהודי ואין אף שופט מהמגזר הערבי.

אורי שילה: זה לא נכון.

אופיר פינס-פז: ויתר הדברים שהוא אמר כן נכונים?

חדאד איסקנדר: כאשר השחקן נג'ואן גרייב מורחק לשלושה משחקים אתם בהתאחדות לכדורגל יושבים בשקט?

חדאד איסקנדר: כאשר אני עושה עבירה אתם מטילים עלי עונש של הפחתת 4 נקודות ואילו לחדרה מפחיתים רק נקודה אחת?

חדאד איסקנדר: אני אביא לוועדה הזאת את כל תוצאות המשפטים, תראו איך אתם שופטים אותנו.

חדאד איסקנדר: על אותה עבירה אני מקבל עונש פי חמש.

חדאד איסקנדר: אשלח לכם את כל הספר של פסקי-הדין.

חדאד איסקנדר: כאשר אני מקלל שופט אני מורחק לחודשיים.

חדאד איסקנדר: כאשר איש הפועל חיפה נתן דחיפה לשופט הוא קיבל קנס של 1,000 שקל.

חדאד איסקנדר: על זה, חבר הכנסת אופיר פינס-פז, הבאת אותי לוועדה?

חדאד איסקנדר: למה לא התערבת בכל פעם שהפלו אותנו?

אחמד טיבי: חבר הכנסת אופיר פינס-פז, למה אתה דוחה על הסף את מה שהוא אומר?

אופיר פינס-פז: אני הבאתי אותך לוועדה?

אופיר פינס-פז: אני מעריך מאוד את מה שאתה עושה ואת מכבי אחי נצרת, אני חושב שיש להם הכדורגל היפה ביותר בליגה.

אופיר פינס-פז: אבל זה בכלל לא רלוונטי.

אופיר פינס-פז: אתה הופך להיות ממאשים לנאשם?

אופיר פינס-פז: יש גבול.

אופיר פינס-פז: קצת צניעות.

אופיר פינס-פז: אני לא באתי ותקפתי אותך.

אופיר פינס-פז: אני הצעתי לא להיכנס לגוף העניין.

אופיר פינס-פז: סליחה, אם אני הייתי היום יושב-ראש מכבי אחי נצרת, אתה יודע מה הייתי עושה?

אופיר פינס-פז: קודם כול הייתי לוקח את האדם שמדובר בו והייתי אומר פה כמה מילים.

אופיר פינס-פז: מה דעתך על כל העניין?

אופיר פינס-פז: עוד לא שמעתי מה דעתך על הקלטת, על השיחה הזאת, על הדיבורים האלה.

אופיר פינס-פז: עוד לא שמעתי כלום.

מוחמד ברכה: אם זה בחקירת משטרה, למה שהוא יגיד?

מוחמד ברכה: אתה רוצה להפליל אותו?

מוחמד ברכה: אתה לא רוצה להגיד.

מוחמד ברכה: אתה רוצה שהוא יגיד.

אופיר פינס-פז: אבל ברמה המוסרית, קצת צניעות.

סעדי עבדלרחמן: חבר הכנסת אופיר פינס-פז לא שמע את הקלטת אלא הוא קרא את זה בעיתונים.

סעדי עבדלרחמן: את הקלטת שומעים.

אבשלום וילן: מר חדאד איסקנדר, אמרת דבר אחד חמור מאוד.

אבשלום וילן: אמרת שלפי מיטב הכרתך איגוד השופטים ובית-דין של ההתאחדות לכדורגל שופטים לא באותן אמות-מידה קבוצות מהמגזר הערבי.

אבשלום וילן: אני לא יודע מה זה קבוצות ערביות.

אבשלום וילן: בקבוצות הערביות יש שחקנים ערבים, יהודים וזרים.

אבשלום וילן: אתה אומר שהם שופטים ביתר חומרה קבוצת מהמגזר הערבי מאשר קבוצות מהמגזר היהודי.

אבשלום וילן: קודם כול, יושבים פה נציגי ההתאחדות לכדורגל.

אבשלום וילן: במקרה גם חבר הכנסת אופיר פינס-פז וגם אני היינו הרבה מאוד שנים שחקנים, לא בכדורגל אלא בענפים אחרים בליגת-העל, ואנחנו מכירים טענות כלפי שופטים מכל הכיוונים.

אבשלום וילן: אני חושב שוועדת חקירה פרלמנטרית לא צריכה להיכנס לדיון או להתערב בהחלטות של בית-הדין, ומעולם לא התערבנו.

מוחמד ברכה: הוא לא מבקש את זה.

מוחמד ברכה: אבל אם אתם נדרשים לנושא הזה למה לא נדרשתם לנושאים האחרים?

אבשלום וילן: אני שומע עכשיו לראשונה את הטענה הזאת.

אבשלום וילן: אני הייתי במגרשים וראיתי בעיני, למשל בתחום המתקנים, בתחום התנאים, בתחום השקעות הכספים יש אפליה ברורה.

אבשלום וילן: הוועדה הזאת עסקה בזה.

חדאד איסקנדר: יש גם אפליה קיצונית בבית-הדין של ההתאחדות לכדורגל.

אבשלום וילן: אני עוסק בנושא הזה כבר 3 שנים.

אבשלום וילן: מר איסקנדר, אתה הראשון שמציג את הטענה הזאת.

אבשלום וילן: זה יידון בישיבה נפרדת.

גלעד ארדן: הוועדה הזאת לא תדון בנושא האפליה.

גלעד ארדן: בנושא הזה אתה יכול לפנות אלי.

גלעד ארדן: זה לא קשור לאלימות בספורט, עם כל הכבוד.

אחמד טיבי: נניח שמישהו יגיד לך שבבתי-משפט אזרחיים – בית-משפט שלום או מחוזי – יש אפליה בגזרי-הדין באותו סוג אשמה בין יהודים לערבים.

אחמד טיבי: אתה תאמין לו?

אבשלום וילן: אני אבדוק את זה.

אחמד טיבי: אל"ף, זה מוכח בעבודה אקדמאית.

אחמד טיבי: 40% מהנאשמים מהמגזר הערבי שזו העבירה הראשונה שלהם נשלחים למאסר.

אחמד טיבי: כך נוהגים שופטים במדינת ישראל.

גלעד ארדן: אנחנו מדברים כעת על פרשת שוחד.

גלעד ארדן: לא מדברים עכשיו על אפליות בבית-המשפט.

אבשלום וילן: אנחנו דנים עכשיו בנושא אחד בלבד, הבקשה של חבר הכנסת אופיר פינס-פז לבדוק האם בליגה הלאומית היו במשך השנה האחרונה תופעות לא כשרות.

אבשלום וילן: הנושא של המשחק המדובר נמצא בחקירת משטרה ואנחנו לא נתערב בו.

אבשלום וילן: אני מבקש עכשיו לשמוע את נציג כפר-קנא, ואחר-כך אני אציג את הצעת הסיכום.

אמין עואודה: אני יושב-ראש קבוצה בליגה הלאומית.

אמין עואודה: בסיבוב הראשון היינו כל הזמן במקום ראשון-שני.

אמין עואודה: היו לנו הרבה חשדות במשך הסיבוב השני והשלישי על הרבה הטיות משחקים בליגה הזאת.

אמין עואודה: היתה תחושה כזאת במשחק מול מכבי אחי נצרת וגם במשחקים מול כמה קבוצות אחרות.

אמין עואודה: אנחנו הצלחנו להמציא הוכחה ברורה שיש אנשים שרוצים לקנות את השחקנים שלנו ואת הקבוצה שלנו.

אמין עואודה: שמענו על המקרה הזה והבחור אמר לנו שהולכים לשבת איתו על הנושא.

אמין עואודה: בהתחלה האמת היא שלא האמנו.

אמין עואודה: נתנו לו את הטייפ והוא ישב איתם והקליט את השיחה.

חדאד איסקנדר: הוא ישב עם אותו אדם.

חדאד איסקנדר: אני לא הייתי שם.

אמין עואודה: הוא ישב עם אחד מחברי אחי נצרת.

חדאד איסקנדר: הוא לא מאחי נצרת.

חדאד איסקנדר: הוא עובד בעיריית נצרת.

חדאד איסקנדר: אתה יודע טוב מאוד מה תפקידו.

חדאד איסקנדר: הוא לא מייצג את אחי נצרת.

אבשלום וילן: אני מבקש מכם לא להיכנס לפרטים.

אבשלום וילן: אתם יודעים שהנושא נמצא בחקירת משטרה ואנחנו לא ניכנס פה לפרטים.

אבשלום וילן: נתתי ליושב-ראש הקבוצה, מר אמין עואודה, את זכות התגובה.

אבשלום וילן: אני מבקש ממך לא להיכנס לפרטים.

אמין עואודה: בכמה משחקים היו לנו חששות להטיות, בעיקר במשחקים מול מכבי אחי נצרת, שאת שלושתם הפסדנו.

אמין עואודה: אחרי כל מה שקרה ומה שראינו במשחקים היו לנו הרבה חשדות.

אמין עואודה: נתנו לאותו אדם את הטייפ, הוא ישב איתם והקליט את השיחה.

אמין עואודה: אני שמעתי את הקלטת.

אחמד טיבי: זה דיון לגופו של עניין.

אחמד טיבי: זה אסור על-פי החוק.

אבשלום וילן: ביקשתי ממך לא להיכנס לפרטים.

אבשלום וילן: אנחנו מנועים כי זה נמצא בעיצומה של חקירת משטרה.

אבשלום וילן: דרך אגב, באיזה מקום סיימתם את הליגה?

קריאה: מכבי כפר-קנא ירדו ליגה ומכבי אחי נצרת עלו ליגה.

אמין עואודה: יש לנו הרבה ספקות לגבי מה שאירע בליגה הזאת.

אמין עואודה: אנחנו ירדנו ליגה בצורה לא ספורטיבית.

אמין עואודה: לכן אנחנו מבקשים להקפיא את הליגה הזאת עד שיתברר מה קרה בה.

חוסם אבו חלאס: קודם כול, אף אחד לא הדגיש כאן מה יכולה ההתאחדות לכדורגל לעשות בעבירות מהסוג הזה.

חוסם אבו חלאס: היה לזה תקדים בהתאחדות לכדורגל כאשר הענישו את קבוצת מכבי טמרה על ניסיון למכירה או להטיית משחק כשהורידו להם 10 נקודות ליגה, על אף שעד עכשיו חקירת המשטרה באותו עניין לא הסתיימה.

חוסם אבו חלאס: מכך ניתן להסיק שההתאחדות לכדורגל יכולה להעמיד קבוצה לדין על סמך החומר שנמצא על-ידי חברת "מודיעין אזרחי".

חוסם אבו חלאס: כל האנשים נחקרו והחומר נמצא בהתאחדות לכדורגל.

חוסם אבו חלאס: אנחנו מתכוונים לעתור לבית-המשפט בבקשה להקפיא ולעכב את פרסום לוח המשחקים לשנה הבאה עד שייגמר העניין.

אופיר פינס-פז: עו"ד אורי שילה, אני מבקש לשאול, האם נתקלתם בחשדות או בתופעות של ניסיון להטיית משחקים בקבוצות אחרות בליגה הלאומית?

אורי שילה: אני חייב להגיד, אני לא נגרר בקלות להתלהמויות שהיו פה אבל הדברים שנאמרו הם קשים מאוד.

אורי שילה: אני רוצה למחות עליהם.

אורי שילה: אני מבקש שאדוני יביא לוועדה הזאת סטטיסטיקות על כביכול אפליות, ואני מבקש שאדוני יביא לוועדה הזאת הוכחות שכאשר הועמדת לדין היית חף מפשע ולא ביצעת את העבירות שעשית.

אורי שילה: אני רוצה להגיד שיש דיין ערבי בבית-הדין של ההתאחדות לכדורגל, ויש שופטים ערבים.

אבשלום וילן: כמה שופטים ערבים יש בליגות?

חדאד איסקנדר: אין שופטים ערבים בליגות הבכירות.

חדאד איסקנדר: מיניתם שופט ערבי אחד לפני חודשיים אבל במשך 50 שנה לא היה אף שופט ערבי.

גלעד ארדן: גם בבית-המשפט העליון אין אף שופט ערבי.

אורי שילה: אני לא מכיר את הנתונים המדויקים.

אורי שילה: יש שופטים ערבים.

אורי שילה: יש 4 דיינים בסך הכול בבית-הדין המשמעתי, כאשר אחד מהם הוא מהמגזר הערבי.

אורי שילה: זה אמנם בכלל לא נושא הדיון, זה דרך יפה להסיח את הדעת מנושא הדיון עצמו, אבל רק כדי לשים את הדברים על מקומם.

אורי שילה: שאל חבר הכנסת ארדן ושאלו אחרים מה הסמכות של ההתאחדות לכדורגל.

אורי שילה: כמו שאמרתי בהתחלה, ההתאחדות לכדורגל היא גוף אוטונומי, יש לה בתי-דין משלה, יש לה סמכויות משלה.

אורי שילה: קבוצות הן חברות בגוף הזה וסמכותה להעמיד לדין.

אורי שילה: ניתן להטיל כל אחד מהעונשים שמופיעים בתקנון, לרבות הורדת נקודות, הפסקת פעילות ועונשים כאלה ואחרים.

אורי שילה: ציין חבר הכנסת ברכה שקבוצת מכבי אחי נצרת פתחה את הליגה במינוס 4 נקודות, דרך אגב, לא על עבירה כזאת אלא על עבירה אחרת אבל לא משנה כרגע.

אורי שילה: כלומר, סמכויות בית-הדין אינן קשורות למשטרה.

אורי שילה: אנחנו נמנעים כרגע מלהעמיד לדין, למרות שיש בידינו חומר חקירה שיכול לאפשר לכאורה העמדה לדין, כי דבר כזה יכול להשפיע על החקירה של המשטרה ועל החלטת המשטרה אם להעמיד לדין או לא להעמיד לדין.

אורי שילה: לכן אנחנו נמנעים כעת להעמיד לדין משמעתי.

אורי שילה: כמו שציינתי, אם אנחנו נראה שתוך פרק זמן סביר וקצר, לפני פתיחת הליגה, המשטרה לא תגיש כתבי אישום או לא תסיים את החקירה, אנחנו נפנה ליועץ המשפטי לממשלה, שבסמכותו לאשר לנו לבקש מהמשטרה לזרז את התהליכים ואם לא, לחילופין, לאפשר לנו להעמיד לדין משמעתי על מנת שהדבר יובא לפחות בפני בתי-הדין שלנו שיקבל החלטה עוד טרם תחילת העונה.

אבשלום וילן: ומה לגבי השאלה של חבר הכנסת אופיר פינס-פז?

אורי שילה: לגבי היקפי התופעה: כפי שאמר חברי, יש תקדימים, היו תקדימים בכל מיני קבוצות.

אורי שילה: אני לא רוצה להיכנס פה לשמות, לא באתי להשמיץ פה קבוצות כאלה או אחרות.

אורי שילה: היו קבוצות מכל המגזרים.

אופיר פינס-פז: האם השנה היו חשדות כלפי קבוצות בליגה הלאומית?

אורי שילה: כרגע אני לא מכיר שום חשד קונקרטי לגבי קבוצה בליגה הלאומית שנחקר ונבדק על-ידי "מודיעין אזרחי".

אורי שילה: הרבה פעמים אני שומע שבליגות עצמן מסתובבות שמועות והשמצות וכאלה דברים.

אורי שילה: התופעה לא מוזכרת לראשונה.

אורי שילה: אני לא מכיר כרגע תלונה קונקרטית לגבי דברים כאלה.

אורי שילה: יש תקדימים על הורדת נקודות, יש תקדימים על קבוצות שהורידו להן גם 10 נקודות ושגם הפסיקו את פעילותן בגין עבירת שוחד, שהיא העבירה הכי חמורה בספורט.

אורי שילה: זה פוגע בכל מהות הספורט.

אורי שילה: אנחנו כרגע לא העמדנו לדין, למרות שזה ביכולתנו, בכדי לאפשר למשטרה לחקור.

אורי שילה: אם היא לא תסיים את החקירה אנחנו נפעל על מנת להעמיד אצלנו לדין משמעתי.

סעדי עבדלרחמן: רציתי להגיד לחבר הכנסת אופיר פינס-פז, קלטת שומעים, לא קוראים בעיתון.

סעדי עבדלרחמן: מה שכתוב בעיתון הוא לא מה שיש בקלטת.

סעדי עבדלרחמן: אני רוצה לשאול אותו איפה הוא היה במקרה של השרוכים של ביתר ירושלים במשחק מול בית-שאן?

סעדי עבדלרחמן: איפה הוא היה במקרה של ישראל כהן?

אופיר פינס-פז: אל תהפכו אותי לנאשם.

אופיר פינס-פז: לא אני ניהלתי את השיחה הזאת.

אבשלום וילן: אנחנו לא עוסקים כרגע לא בהיסטוריה ולא בפרה-היסטוריה.

אבשלום וילן: אני מציע לקבל כסיכום הדיון את מה שאמר עו"ד אורי שילה, נציג ההתאחדות לכדורגל.

אבשלום וילן: אנחנו הרי לא גוף חוקר ואנחנו לא נעסוק בעניין.

אבשלום וילן: אנחנו נביע תקווה שהחקירה תסתיים במהרה כדי שהצדק ייצא לאור.

אבשלום וילן: הסיכום שהציע מר שילה הוא הגיוני.

אבשלום וילן: אם הם ירגישו שיש להם התנגשות עם לוח הזמנים הם יפנו ליועץ המשפטי לממשלה.

אבשלום וילן: זה כיוון נכון.

אבשלום וילן: כאשר מתנהלת חקירת משטרה בסמכות היועץ המשפטי לממשלה להורות להם אם להעמיד את הנאשמים לבית-דין משמעתי או לא והם ימצאו פתרון.

אבשלום וילן: אני רוצה להגיד כמה דברים.

אבשלום וילן: קודם כול לגבי ההאשמה הכללית.

אבשלום וילן: לפני למעלה מ-20 שנים, באמצע שנות השבעים, היתה ועדת עציוני לחקר השחיתויות בכדורגל בעקבות חשד למכירת משחקים.

אבשלום וילן: להזכירכם, הליגות הוקפאו אז לשנה.

אבשלום וילן: איך אני יודע?

אבשלום וילן: אבי אחרי זה נתמנה לנשיא ההתאחדות לכדורגל כדי להשתלט על השחיתויות.

אבשלום וילן: אני מניח שבמעין מחזוריות, כנראה שמטבעו של ענף הכדורגל, לצערי, לא רק בישראל אלא גם באיטליה, כל כמה שנים תופעות כאלה כנראה חוזרות.

ניסן סלומינסקי: שמועות על תופעות כאלה.

אבשלום וילן: אני מקווה מאוד שהכול בגדר שמועות בלבד ושהמשחקים מוכרעים רק על כר הדשא, וכל השאר יטופל.

אבשלום וילן: אגב, אז היו שני חברי כנסת צעירים, אולמרט ושריד, שדחפו את העניין והיתה להם תרומה יחודית לחשיפה של דברים שהיה אז ניסיון להסתירם.

אבשלום וילן: אני חוזר על מה שאמרו חברי הכנסת מוחמד ברכה ואופיר פינס-פז בתחילת הדיון.

אבשלום וילן: הכנסת קיימה דיון.

אבשלום וילן: אני רוצה באמת לברך.

אבשלום וילן: גם בוועדה הזאת כאשר דנו לפני שבוע בנושא הגזענות אמרנו שבעקבות העובדה שהשנה שתי קבוצות מהמגזר הערבי ישחקו בליגת-העל ויצטרכו להופיע כל פעם ב"טדי", וביתר ירושלים יצטרכו להתארח אצלם, אנחנו מקווים מאוד שכל נושא הגזענות והגישה הספורטיבית למשחקים יקבל טיפול הולם והיערכות הולמת.

אבשלום וילן: אני מציע לך, יושב-ראש מכבי אחי נצרת, להיזהר מאוד בהשמעת האשמות כוללניות.

אבשלום וילן: אני חושב שחשוב מאוד לחברה הישראלית שהכדורגל יתנהל בצורה ספורטיבית.

אבשלום וילן: אנחנו עוסקים כבר שנתיים בכל נושא הגזענות בצורה חריפה מאוד.

אבשלום וילן: לפני שבוע היו פה אנשי הקרן החדשה לישראל והציגו בפנינו את הדוח שלהם.

אבשלום וילן: ההתאחדות לכדורגל יצאה בקמפיין והשקיעה הרבה מאוד כסף כנגד גזענות.

אבשלום וילן: אם יש תופעות ספציפיות, צריך לטפל בהן.

אבשלום וילן: אני נגד הטחת האשמות.

אבשלום וילן: אני בעד טיפול.

אבשלום וילן: יהיה פה כל הגיבוי הפרלמנטרי לטיפול בדברים שאינם ספורטיביים ואינם הוגנים.

אבשלום וילן: אני חושב שגם אתם וגם בני-סכנין הגעתם להישגים ספורטיביים כאלה שאין שום צורך לנפנף בערביוּת או ביהודיוּת.

אבשלום וילן: הדברים האלה חייבים להיות רק על המגרש, רק בצורה ספורטיבית.

אבשלום וילן: וכאשר הם אינם כך, צריך להיות טיפול מהיר.

אבשלום וילן: אני אומר לזכות ראשי ההתאחדות לכדורגל, בכל ההופעות פה הם נתנו לזה גיבוי מוחלט, ואני מקווה שכך נוהג גם בית-הדין.

אבשלום וילן: מה שאמרתם יבדק.

אבשלום וילן: בשלב זה, ככל הידוע לנו המשחקים הוכרעו על כר הדשא.

אבשלום וילן: מ-26 באוגוסט הם יוכרעו שוב על כר הדשא.

אבשלום וילן: לא נותר לי אלא לאחל לכם הצלחה.

אבשלום וילן: ואם נגזר על מכבי כפר-קנא לרדת ליגה נקווה שבשנה הבאה תעלו.

אבשלום וילן: תודה לכולכם.

אבשלום וילן: הישיבה נעולה.